CELEX: 
Language: sl
Date: 2021-12-13 00:00:00
Title: DELEGIRANA DIREKTIVA KOMISIJE (EU) .../ o spremembi Priloge III k Direktivi 2011/65/EU Evropskega parlamenta in Sveta glede izjeme za uporabo živega srebra v drugih sijalkah na razelektrenje za posebne namene zaradi prilagoditve znanstvenemu in tehničnemu napredku

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Ta delegirana direktiva Komisije zaradi prilagoditve znanstvenemu in tehničnemu napredku spreminja Prilogo III k Direktivi 2011/65/EU Evropskega parlamenta in Sveta o omejevanju uporabe nekaterih nevarnih snovi v električni in elektronski opremi (prenovitev)
                  1
                (v nadaljnjem besedilu: direktiva RoHS). Sprememba zadeva izjemo (trenutno 4(f)) za navedene vrste uporabe živega srebra v drugih sijalkah na razelektrenje za posebne namene.
            
            
               Direktiva RoHS omejuje uporabo nekaterih nevarnih snovi v električni in elektronski opremi (v nadaljnjem besedilu: EEO), kot je določeno v njenem členu 4. Trenutno je omejenih deset snovi, ki so navedene v Prilogi II k direktivi RoHS: svinec, živo srebro, kadmij, šestvalentni krom, polibromirani bifenili (PBB), polibromirani difeniletri (PBDE), bis(2-etilheksil) ftalat (DEHP), benzil butil ftalat (BBP), dibutil ftalat (DBP) in diizobutil ftalat (DIBP). V prilogah III in IV so navedeni materiali in komponente EEO za posebne vrste uporabe, ki so izvzete iz omejitev snovi iz člena 4(1).
            
            
               Člen 5 direktive RoHs določa, da se prilogi III in IV prilagodita znanstvenemu in tehničnemu napredku, kar lahko vključuje odobritev, obnovitev ali razveljavitev izjem. V skladu s členom 5(1)(a) se izjeme vključijo v prilogi III in IV samo, če se s tako vključitvijo ne zmanjša varovanje okolja in zdravja, ki ga zagotavlja Uredba (ES) št. 1907/2006 (REACH)
                  2
               , ter če je izpolnjen kateri koli od naslednjih pogojev: (i) odstranitev ali nadomestitev snovi tehnično ali znanstveno ni izvedljiva s spremembo konstrukcije ali z nadomestitvijo z materiali in komponentami, ki ne zahtevajo katerega od materialov ali snovi, naštetih v Prilogi II; (ii) zanesljivost nadomestkov ni zagotovljena; (iii) skupni negativni vplivi na okolje, zdravje in varnost potrošnika, ki bi jih povzročila nadomestitev snovi, bi utegnili prevladati nad skupnimi prednostmi za okolje, zdravje in varnost potrošnika. 
            
            
               Poleg tega se morata pri odločitvah o izjemah in njihovem trajanju upoštevati razpoložljivost nadomestkov in družbeno-ekonomski vpliv nadomestitve. Odločitve o trajanju izjem se morajo sprejeti ob upoštevanju vseh možnih vplivov na inovacije. Kadar je primerno, se mora pri obravnavi splošnih vplivov izjeme upoštevati celotni življenjski cikel. 
            
            
               Člen 5(1)(a) tudi določa, da mora Komisija sprejeti posamezne delegirane akte za vključitev materialov in komponent EEO za posebne vrste uporabe na sezname v prilogah III in IV. Člen 5(3) in Priloga V določata postopek za predložitev zahtevkov glede izjem.
            
            
               2.POSVETOVANJA PRED SPREJETJEM AKTA
            
            
               Komisija je prejela zahtevke
                  3
                gospodarskih subjektov za odobritev ali obnovitev izjem na podlagi člena 5(3) in Priloge V k direktivi RoHS.
            
            
               Veljavna izjema 4(f) iz Priloge III dovoljuje uporabo živega srebra v drugih sijalkah na razelektrenje za posebne namene, ki niso posebej omenjeni v navedeni prilogi.
            
            
               Komisija je januarja 2015 prejela tri zahtevke za obnovitev te izjeme. En vlagatelj je trdil, da nadomestitev živega srebra v sijalkah, za katere velja ta izjema, znanstveno in tehnično ni izvedljiva
                  4
               , medtem ko sta se druga dva vlagatelja v svojih zahtevkih osredotočila na posebne vrste uporabe, kot so visokointenzivnostne sijalke na razelektrenje
                  5
                in sijalke, ki se uporabljajo za strjevanje/polimerizacijo in razkuževanje
                  6
               , pri čemer sta navedla iste razloge znanstvene in tehnične neizvedljivosti. V skladu z zahtevami direktive RoHS (člen 5(5), drugi pododstavek) izjema ostane veljavna, dokler Komisija ne sprejme odločitve o zahtevku za obnovitev.
            
            
               Da bi ocenila zahtevek za obnovitev navedene izjeme, je Komisija junija 2015 začela študijo
                  7
               , ki se je zaključila leta 2016, da bi pripravila zahtevano tehnično in znanstveno oceno, vključno z osemtedenskim spletnim posvetovanjem z deležniki
                  8
               . Poleg priprave navedene študije, v kateri so bili ocenjeni obsežni tehnični in znanstveni podatki ter prejeti prispevki, kot je dokumentirano v poročilu o študiji, je Komisija leta 2019
                  9
                posodobila študijo iz leta 2016, pri čemer se je osredotočila na družbeno-ekonomsko oceno in razpoložljivost nadomestkov v zvezi s to in drugimi izjemami. Končno poročilo o študiji je bilo objavljeno
                  10
               , deležniki pa so bili o tem obveščeni.
            
            
               Komisija se je na srečanju strokovnjakov 1. septembra 2016, 29. oktobra 2018 in 21. oktobra 2019 posvetovala s strokovno skupino držav članic za delegirane akte na podlagi direktive RoHS, da bi zbrala mnenja držav članic o predlogih v skladu z ugotovitvami ocen. Izvedla je vse potrebne postopkovne korake v zvezi z izjemami od omejitve snovi na podlagi člena 5(3) do 5(7) direktive RoHS
                  11
               . Svet in Evropski parlament sta bila o vseh sprejetih ukrepih uradno obveščena.
            
            
               V podporni študiji je bilo poudarjeno, da:
            
            
               ·izjema zajema širok nabor vrst uporabe, kot so različne vrste ultravijoličnih sijalk (npr. sijalke za strjevanje, sijalke, ki se uporabljajo v fotokemiji in razvoju polimerov), sijalke za projektorje, sijalke za uporabo v vrtnarstvu itd.
            
            
               ·Šteje se, da so nadomestki brez živega srebra na voljo na sistemski ravni (za uporabo v novih svetilkah s svetlečimi diodami (LED)), vendar imajo taki nadomestki različne omejitve in jih ni mogoče uporabljati v številnih vrstah obstoječih sijalk na razelektrenje za posebne namene (nadomestitev komponente).
            
            
               ·Trenutno nadomestitev živega srebra v zadevnih vrstah uporabe tehnično ni izvedljiva, zato bi bilo treba sedanjo izjemo obnoviti. Vendar bi bilo treba vrste uporabe, kjer je to mogoče, podrobneje opredeliti. Za del izjeme je že mogoče podrobneje opredeliti vrste uporabe, pri katerih živega srebra ni mogoče nadomestiti. Zanje bi se morala uporabljati najdaljša veljavnost izjeme. Prejšnje besedilo izjeme v zvezi z „drugimi sijalkami na razelektrenje za posebne namene, ki niso posebej omenjene“ je še vedno potrebno za vrste uporabe, ki niso zajete v posebni ubeseditvi, vendar bi bilo treba izjemo glede na možnosti njene omejitve v prihodnosti podaljšati za obdobje, krajše od najdaljšega obdobja petih let. 
            
            
               ·V znanstvenih in tehničnih ocenah, v katere so bila vključena posvetovanja z deležniki, je bilo navedeno, da so v zvezi z izjemo 4(f), kot je bila preoblikovana, merila za izjemo še vedno izpolnjena, saj zanesljivi nadomestki še niso na voljo. Rezultati ocene so tudi pokazali, da obnovitev izjeme ne bi znižala ravni varovanja okolja in zdravja, ki jo zagotavlja uredba REACH, v skladu s členom 5 Direktive 2011/65/EU. 
            
            
               V skladu s smernicami za boljše pravno urejanje je bil osnutek delegirane direktive objavljen na portalu za boljše pravno urejanje s štiritedenskim obdobjem za pripombe. Med posvetovanjem o osnutku akta je bilo prejetih 36 prispevkov. Izraženi pomisleki so bili obravnavani in osnutek akta je bil nato spremenjen.
            
         
         
            
               3.PRAVNI ELEMENTI DELEGIRANEGA AKTA
            
            
               Z delegirano direktivo se obnavlja izjema 4(f) iz Priloge III k Direktivi 2011/65/EU za uporabo živega srebra v določene namene. 
            
            
               Komisija je v oceni, ki je temeljila na podpornih študijah in posvetovanjih, ugotovila, da zahtevek za izjemo izpolnjuje vsaj eno od meril iz člena 5(1)(a) direktive RoHS, ki upravičuje podaljšanje izjeme: živega srebra ni mogoče zanesljivo nadomestiti v kategorijah sijalk, za katere velja ta izjema. 
            
            
               Skratka, pogoji za izvzetje so izpolnjeni, vnos za izjemo 4(f) pa je treba obnoviti. V oceni je bilo ugotovljeno, da bi bilo treba za omejitev izjeme glede na možnosti nadomestitve sedanji širši del izjeme obnoviti za krajše obdobje treh let (vnos 4(f)-I).  Kjer je to mogoče, bi bilo treba področje uporabe izjeme tudi omejiti na določene vrste uporabe, kot sledi: 
            
            
               ·4(f)-II: živo srebro v visokotlačnih živosrebrovih sijalkah, ki se uporabljajo v projektorjih, kjer je potrebna svetilnost ≥ 2000 lumnov ANSI;
            
            
               ·4(f)-III: živo srebro v visokotlačnih natrijevih sijalkah, ki se uporabljajo za osvetlitev v vrtnarstvu;
            
            
               ·4(f)-IV: živo srebro v sijalkah, ki oddajajo svetlobo v ultravijoličnem spektru.
            
            
               Tako omejevanje področja uporabe izjeme je v skladu s pristopom, izraženim v uvodni izjavi 19 direktive RoHS, da bi bilo treba omejiti področje uporabe in trajanje izjem, da bi se dosegla postopna opustitev nevarnih snovi v EEO. Po potrebi bi bilo treba v prihodnje seznam navedenih vrst uporabe nadalje spremeniti.
            
            
               Datumi izteka veljavnosti te izjeme so določeni v skladu členom 5(2), prvi pododstavek. Kot je bilo ugotovljeno v oceni, stanje razvoja nadomestkov upravičuje obnovitev izjeme za najdaljše obdobje petih let za posebne vrste uporabe. Za širši vnos 4(f)-I za „druge sijalke na razelektrenje za posebne namene, ki niso posebej omenjene“ bi bilo treba določiti obdobje veljavnosti tri leta. Obdobja veljavnosti naj ne bi negativno vplivala na inovacije. 
            
            
               Pravni instrument je delegirana direktiva, kot je določeno v Direktivi 2011/65/EU; pri tem je zlasti pomembno izpolnjevanje zahtev iz člena 5(1)(a) navedene direktive.
            
            
               Cilj delegirane direktive je prispevati k varovanju zdravja ljudi in okolja ter uskladiti določbe za delovanje notranjega trga na področju električne in elektronske opreme, in sicer z omogočanjem uporabe sicer prepovedanih snovi za posebne namene v skladu z določbami in pogoji iz direktive RoHS ter postopkom za prilagajanje prilog III in IV znanstvenemu in tehničnemu napredku.
            
            
               Delegirana direktiva ne vpliva na proračun EU.
            
            
               DELEGIRANA DIREKTIVA KOMISIJE (EU) .../…
            
            
               z dne 13.12.2021
            
            
               o spremembi Priloge III k Direktivi 2011/65/EU Evropskega parlamenta in Sveta glede izjeme za uporabo živega srebra v drugih sijalkah na razelektrenje za posebne namene zaradi prilagoditve znanstvenemu in tehničnemu napredku  
               
            
               (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Direktive 2011/65/EU Evropskega parlamenta in Sveta z dne 8. junija 2011 o omejevanju uporabe nekaterih nevarnih snovi v električni in elektronski opremi
                  12
                ter zlasti člena 5(1), točka (a), Direktive,
            
            
               ob upoštevanju naslednjega:
            
         
         
            
               (1)Direktiva 2011/65/EU določa, da morajo države članice zagotoviti, da električna in elektronska oprema, dana na trg, ne vsebuje nevarnih snovi iz Priloge II k navedeni direktivi. Navedena omejitev se ne uporablja za nekatere izvzete uporabe iz Priloge III k navedeni direktivi.
            
            
               (2)Kategorije električne in elektronske opreme, za katere se uporablja Direktiva 2011/65/EU, so naštete v Prilogi I k navedeni direktivi.
            
            
               (3)Živo srebro je omejena snov iz Priloge II k Direktivi 2011/65/EU. 
            
            
               (4)Komisija je s Sklepom 2010/571/EU
                  13
                med drugim odobrila izjemo za uporabo živega srebra v drugih sijalkah na razelektrenje za posebne namene, ki niso posebej omenjene (v nadaljnjem besedilu: izjema), ki je zdaj navedena kot izjema 4(f) v Prilogi III k Direktivi 2011/65/EU. Izjema je v skladu s členom 5(2), drugi pododstavek, točka (a), navedene direktive prenehala veljati 21. julija 2016. 
            
            
               (5)Funkcija živega srebra v plinskih sijalkah na razelektrenje za posebne namene je povezana s postopkom proizvodnje svetlobe za pretvorbo električne energije v svetlobo. 
            
            
               (6)Komisija je 15. januarja 2015 prejela več zahtevkov za obnovitev izjeme (v nadaljnjem besedilu: zahtevki za obnovitev), kar je v roku iz člena 5(5) Direktive 2011/65/EU. V skladu s členom 5(5) Direktive 2011/65/EU ostane izjema veljavna, dokler se ne sprejme odločitev o zahtevku za obnovitev.
            
            
               (7)V oceni zahtevkov za obnovitev, pri kateri sta bila upoštevana razpoložljivost nadomestkov in družbeno-ekonomski vpliv nadomestitve, je bilo ugotovljeno, da nadomestitev ali odstranitev živega srebra pri vrstah uporabe, ki jih zadeva izjema, trenutno tehnično ni izvedljiva. Glede na možnosti nadomestitve, ki v prihodnosti omejujejo izjemo, pa je primerno odobriti obnovitev izjeme samo za obdobje treh let. V oceni je bilo ugotovljeno tudi, da je mogoče nadalje opredeliti vrste uporabe, za katere je upravičena obnovitev izjeme v skladu z merili iz člena 5(1), točka (a), Direktive 2011/65/EU zaradi posebne funkcionalnosti in področja uporabe, in sicer za visokotlačne živosrebrove sijalke, ki se uporabljajo v projektorjih ali za osvetlitev v vrtnarstvu ali oddajajo svetlobo v ultravijoličnem spektru. Za te posebne vrste uporabe bi bilo treba izjemo podaljšati za najdaljše obdobje petih let. Ocena je vključevala posvetovanja z deležniki v skladu s členom 5(7) Direktive 2011/65/EU. Pripombe, prejete med temi posvetovanji, so bile javno dostopne na posebnem spletišču.
            
            
               (8)Izjema je v skladu z Uredbo (ES) št. 1907/2006 Evropskega parlamenta in Sveta
                  14
               , zato ne znižuje ravni varovanja okolja in zdravja, ki jo zagotavlja navedena uredba. 
            
            
               (9)Glede na rezultate nenehnih prizadevanj za iskanje zanesljivih nadomestkov ni verjetno, da bi obdobje veljavnosti te izjeme negativno vplivalo na inovacije.
            
            
               (10)Direktivo 2011/65/EU bi bilo zato treba ustrezno spremeniti – 
            
            
               SPREJELA NASLEDNJO DIREKTIVO:
            
            
               Člen 1
            
            
               Priloga III k Direktivi 2011/65/EU se spremeni, kakor je navedeno v Prilogi k tej direktivi.
            
            
               Člen 2 
            
            
               (1)Države članice sprejmejo in objavijo zakone in druge predpise, potrebne za uskladitev s to direktivo, najpozneje do [zadnji dan 6. meseca po datumu začetka veljavnosti te direktive]. Besedilo navedenih predpisov takoj sporočijo Komisiji.
            
            
               Navedene predpise uporabljajo od [zadnji dan 6. meseca po datumu začetka veljavnosti te direktive + 1 dan].
            
            
               Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
            
            
               (2)Države članice Komisiji sporočijo besedila bistvenih določb nacionalne zakonodaje, sprejetih na področju, ki ga ureja ta direktiva.
            
            
               Člen 3
            
            
               Ta direktiva začne veljati dvajseti dan po objavi v Uradnem listu Evropske unije.
            
         
         
            
               Člen 4 
            
            
               Ta direktiva je naslovljena na države članice.
            
            
               V Bruslju, 13.12.2021
            
            
               
                     Za Komisijo
               
               
                     Predsednica
                     Ursula VON DER LEYEN
               
            
         
         
            
                  
                     (1)
                  
                        UL L 174, 1.7.2011, str. 88.
               
               
                  
                     (2)
                  
                        UL L 396, 30.12.2006, str. 1.
               
               
                  
                     (3)
                  
                        Seznam je na voljo na spletnem naslovu: 
                  https://ec.europa.eu/environment/waste/rohs_eee/adaptation_en.htm
                  .
               
               
                  
                     (4)
                  
                        
                  https://rohs.exemptions.oeko.info/fileadmin/user_upload/RoHS_Pack_9/Exemption_4_f_/Lighting_ 
                  Europe /4f_LE_RoHS_Exemption_Req_Final.pdf
                  .
               
               
                  
                     (5)
                  
                        
                  https://rohs.exemptions.oeko.info/fileadmin/user_upload/RoHS_Pack_9/Exemption_4_f_/Vske/4f_201412-09_RoHS_Application_VskE.pdf
                  .
               
               
                  
                     (6)
                  
                        
                  https://rohs.exemptions.oeko.info/fileadmin/user_upload/RoHS_Pack_9/Exemption_4_f_/VDMA/4f_VDM A_excempt_req_4f_RoHS_16Jan14.pdf
                  .
               
               
                  
                     (7)
                  
                        Končno poročilo o študiji je na voljo na 
                  https://op.europa.eu/en/publication-detail/-/publication/a3fdcc8c-4273-11e6-af30-01aa75ed71a1
                  .
               
               
                  
                     (8)
                  
                        Obdobje posvetovanja: od 21. avgusta 2015 to 16. oktobra 2015, 
                  https://rohs.exemptions.oeko.info
                  .
               
               
                  
                     (9)
                  
                        
                  https://rohs.exemptions.oeko.info/fileadmin/user_upload/reports/FWCW_RoHS_Lamps_SEA_ 
                  20190729_Final.pdf
                  .
               
               
                  
                     (10)
                  
                  
                        
                     https://ec.europa.eu/environment/waste/rohs_eee/studies_rohs1_en.htm
                     .
                  
               
               
                  
                     (11)
                  
                        Seznam potrebnih upravnih ukrepov je objavljen na 
                  spletišču Komisije
                  . V Medinstitucionalnem registru delegiranih aktov na 
                  https://webgate.ec.europa.eu/regdel/#/home
                   si lahko ogledate, v kateri fazi je trenutno vsak posamezen osnutek delegiranega akta.
               
               
                  
                     (12)
                  
                        UL L 174, 1.7.2011, str. 88.
               
               
                  
                     (13)
                  
                        Sklep Komisije 2010/571/EU z dne 24. septembra 2010 o spremembi Priloge k Direktivi 2002/95/ES Evropskega parlamenta in Sveta glede izjem v zvezi z uporabo svinca, živega srebra, kadmija, šestvalentnega kroma, polibromiranih bifenilov ali polibromiranih difenil etrov zaradi prilagoditve znanstvenemu in tehničnemu napredku (UL L 251, 25.9.2010, str. 28).
               
               
                  
                     (14)
                  
                        Uredba (ES) št. 1907/2006 Evropskega parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH) ter o ustanovitvi Evropske agencije za kemikalije in o spremembi Direktive 1999/45/ES ter o razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (UL L 396, 30.12.2006, str. 1).
               
            
      
    ---documentbreak--- 
      
         
         
            
               PRILOGA 
            
            
               Vnos 4(f) v Prilogi III k Direktivi 2011/65/EU se nadomesti z naslednjim:
            
            
                     
                        Izjema
                     
                  
                  
                     
                        Področje in datumi veljavnosti
                     
                  
               
                     
                        „4(f)-I
                     
                  
                  
                     
                        Živo srebro v drugih sijalkah na razelektrenje za posebne namene, ki niso posebej navedeni v tej prilogi
                     
                  
                  
                     
                        Preneha veljati [Urad za publikacije: 3 leta po objavi Delegirane direktive v Uradnem listu]
                     
                  
               
                     
                        4(f)-II
                     
                  
                  
                     
                        Živo srebro v visokotlačnih živosrebrovih sijalkah, ki se uporabljajo v projektorjih, kjer je potrebna svetilnost ≥ 2000 lumnov ANSI
                     
                  
                  
                     
                        Preneha veljati [Urad za publikacije: 5 let po objavi Delegirane direktive v Uradnem listu]
                     
                  
               
                     
                        4(f)-III
                     
                  
                  
                     
                        Živo srebro v visokotlačnih natrijevih sijalkah, ki se uporabljajo za osvetlitev v vrtnarstvu
                     
                  
                  
                     
                        Preneha veljati [Urad za publikacije: 5 let po objavi Delegirane direktive v Uradnem listu]
                     
                  
               
                     
                        4(f)-IV
                     
                  
                  
                     
                        Živo srebro v sijalkah, ki oddajajo svetlobo v ultravijoličnem spektru 
                     
                  
                  
                     
                        Preneha veljati [Urad za publikacije: 5 let po objavi Delegirane direktive v Uradnem listu]“